《榴花歌赠王九如》
明代·释今无

君不见竹林之下高韵长，高阳徒侣当年亦复气锵锵。

更有庐山谷，醉石之上陶元亮。偃蹇肮脏并閒雅，胸中笔底汪汪乎不可一世而跌宕。

岭南鼻饮有古风榴花香，况乃产乎王生之故乡。

醁酃虽美不足尝，不足尝乡中之物浇中肠。锦心绣口成文章，眼底青云看可上。

手中綵笔人莫当，吾将欲与王生招隐泉，三生石上恣商量。

使汝一杯兮，乃知乎向者八人之膏肓。

作者简介：今无（一六三三—一六八一），字阿字。番禺人。本万氏子，年十六，参雷峰函是，得度。十七受坛经，至参明上座因缘，闻猫声，大彻宗旨。监栖贤院务，备诸苦行，得遍阅内外典。十九随函是入庐山，中途寒疾垂死，梦神人导之出世，以钝辞，神授药粒，觉乃苏，自此思如泉涌，通三教，年二十二奉师命只身走沈阳，谒师叔函可，相与唱酬，可亟称之。清圣祖康熙十二年（一六七三）请藏入北，过山东，闻变，驻锡萧府。十四年回海幢。今无为函是第一法嗣。著有《光宣台全集》。清陈伯陶编《胜朝粤东遗民录》卷四有传。